Pavel Brunovský

Prof. RNDr. Pavel Brunovský, DrSc. (uvádzaný aj ako Pavol Brunovský; * 4. december 1934, Viedeň – † 14. december 2018, Bratislava) bol slovenský matematik.

Vedecky sa zaoberal najmä matematickou teóriou optimálneho riadenia a rozhodovania, dynamickými systémami a ich bifurkáciami a kvalitatívnou teóriou evolučných parciálnych diferenciálnych rovníc. Pôsobil v Slovenskej akadémii vied (SAV) v Ústave technickej kybernetiky a Matematickom ústave, neskôr na svojej domovskej Prírodovedeckej fakulte UK a na Matematicko-fyzikálnej fakulte UK (dnes FMFI UK), kde bol v 90. rokoch iniciátorom vzniku nového študijného programu Ekonomická a finančná matematika. Ako hosťujúci profesor pôsobil na univerzitách v USA, Florencii, Viedni, Tokiu, Nice a Paríži. Venoval sa tiež publicistike a popularizácii matematiky.

 Životopis 
Narodil sa v roku 1934 vo Viedni, jeho mama pochádzala z česko-nemeckej rodiny žijúcej na Slovensku, otec bol právnik a sudca pochádzajúci zo slovenskej mlynárskej rodiny. Vyrastal na Záhorí, v Senici.

Do ľudovej školy nastúpil v roku 1940 v Bratislave, kde sa jeho otec po dvadsiatich rokoch na okresnom súde v Senici stal sudcom Hlavného súdu. V roku 1947 sa ako 12-ročný dostal do skautského oddielu Bratislava I, ktorého členom bol potom dva roky až do jeho zrušenia po februárovom prevrate. Skauting uvádzal ako rozhodujúci pre svoj vzťah k prírode a životné postoje. V Bratislave absolvoval aj Cvičné gymnázium, ktoré sídlilo najprv na Kozej, neskôr bola jeho trieda spojená s reálkou do II. gymnázia a striedali sa s I. gymnáziom v budove na Grösslingovej (dnešná Gamča). V rokoch 19531958 absolvoval štúdium matematickej analýzy na Prírodovedeckej fakulte Univerzity Komenského v Bratislave (PriF UK).

V roku 1959 nastúpil do transformovaného Laboratória strojov a automatizácie SAV (ktorého ďalšími transformáciami a odčleneniami pracovísk vznikli okrem iných Ústav technickej kybernetiky, Ústav informatiky, Ústav materiálov a mechaniky strojov SAV) pod vedením Ivana Plandera a Štefana Petráša, ktorí si uvedomovali potenciál výpočtovej techniky a na pracovisko, ktoré bolo zriadené pre výskum v teoretickej a aplikovanej matematike, začali prijímať mladých absolventov s matematickým vzdelaním. Brunovský tu pôsobil ako jeden z prvej trojice zamestnancov spolu s Jánom Černým a Jozefom Gruskom. Venoval sa matematickej teórii optimálneho riadenia a jej aplikáciám, v roku 1964 ukončil na pôde Ústavu technickej kybernetiky (ÚTK SAV) vedeckú ašpirantúru (CSc.) pod vedením profesora Jaroslava Kurzweila z Prahy. Absolvoval dlhodobý pobyt v Matematickom ústave AV ZSSR v Moskve (1963) a na Minnesotskej univerzite (19671969, Minneapolis, USA) a podieľal sa tiež na prvých vedeckých využitiach najprv analógových a následne aj digitálnych počítačov na Slovensku.

V roku 1969 sa zúčastnil prvej konferencie slovenských matematikov v Jasnej, kde bola ustanovená Matematická sekcia Jednoty slovenských matematikov a fyzikov (JSMF), predchodca dnešnej Slovenskej matematickej spoločnosti (SMS). Bol zvolený za jej tajomníka, neskôr bol aj predsedom.

Potom čo v roku 1970 v súvislosti s normalizačnými previerkami vyhodili Štefana Petráša z pozície riaditeľa ÚTK SAV, dostal Brunovský ponuku prestúpiť do Matematického ústavu (MÚ SAV), kde sa začal zaoberať oblasťou dynamických systémov. Atmosféra v ústave však nebola dobrá a v roku 1974 si vybavil prestup na Prírodovedeckú fakultu UK, kde sa téme venoval ďalej a v roku 1978 získal titul DrSc. Po odčlenení matematických, fyzikálnych a informatických odborov z PriF UK v roku 1980 a vzniku Matematicko-fyzikálnej fakulty (MFF UK, dnes FMFI UK) pôsobil na tejto fakulte, kde potom v roku 1990 získal docentúru a v roku 1991 profesúru. V 90. rokoch stál na pôde MFF UK pri vzniku nového študijného programu Ekonomická a finančná matematika, ktorý študentom prinášal možnosť aplikovať matematické poznatky v odboroch matematickej ekonómie a teórie financií.

Medzi jeho najvýznamnejšie vedecké výsledky patrí kánonická forma pre lineárne riadené systémy (dnes nazývaná Brunovského normálna forma), klasifikácia typických bifurkácií jednoparametrických diskrétnych dynamických systémov, regularita syntézy optimálneho riadenia pre dôležité triedy úloh, štruktúra atraktora jednorozmernej reakčno-difúznej rovnice alebo genericita Morseovej-Smaleovej vlastnosti pre reakčno-difúzne a tlmené hyperbolické rovnice.

 Osobný život 
S manželkou Alenou Brunovskou (rod.  Tamchynovou; * 1941 – † 1998; chemická inžinierka, ChTF STU v Bratislave) mali dvoch synov.

Vo voľnom čase sa venoval orientačnému behu (majster Československa v orientačných pretekoch 1955, 1956, 1958), bežkovaniu (majster západoslovenského kraja a akademický majster Slovenska v štafete), a výletom do prírody.

 Knižné publikácie 
 1977: 
 1980:  (spoluautor)
 1980: 
 2009:  (spoluautor)
 2015:  (spoluautor)

 Ocenenia 
 1978: pozvaná prednáška na Svetovom kongrese matematikov v Helsinkách (regularita syntézy optimálneho riadenia pre dôležité triedy úloh).
 2004: čestné členstvo v Učenej spoločnosti Českej republiky.
 2005: Pribinov kríž III. triedy „za významné zásluhy o rozvoj vedy a hospodársky rozvoj Slovenskej republiky“.
 2015: Zlatá medaila SAV za celoživotné vedecké dielo.
 2015: Doctor honoris causa, Univerzita Mateja Bela v Banskej Bystrici.

 Referencie 

 Literatúra 


 Externé odkazy 
 Zoznam diel Pavla Brunovského v súbornom katalógu Slovenskej národnej knižnice
 Pavel Brunovský – príbeh pamätníka na webe Paměť národa
 Rozhovory s vedcami: prof. RNDr. Pavel Brunovský, DrSc. (2013)
 Pavel Brunovský: Tí, na ktorých záleží, ocenia aj zlyhania – rozhovor v denníku SME (2013)
 Pavel Brunovský v dokumentárnom cykle GEN.sk RTVS (2016)
 Stav nášho školstva – záznam prednášky na FMFI UK na podporu štrajku učiteľov (2016)
 Skriptá Pavla Brunovského na webe Katedry aplikovanej matematiky a štatistiky FMFI UK

Kategória:Osobnosti z Viedne
Kategória:Slovenskí matematici
Kategória:Slovenskí skauti
Kategória:Pracovníci Slovenskej akadémie vied
Kategória:Slovenskí univerzitní profesori
Kategória:Laureáti Pribinovho kríža III. triedy
Kategória:Držitelia čestných doktorátov Univerzity Mateja Bela v Banskej Bystrici
Kategória:Vyučujúci na Fakulte matematiky, fyziky a informatiky Univerzity Komenského v Bratislave
Kategória:Absolventi Prírodovedeckej fakulty Univerzity Komenského
Kategória:Absolventi Fakulty matematiky, fyziky a informatiky Univerzity Komenského v Bratislave